CINNEADH (AE) 2021/1844 ÓN gCOMHAIRLE

an 18 Deireadh Fómhair 2021

maidir leis an seasamh atá le glacadh thar ceann an Aontais Eorpaigh sa Chomhairle Comhlachais arna bunú leis an gComhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt amháin, agus Ríocht Haisimíteach na hIordáine, den pháirt eile, i dtaca le leasú ar Phrótacal 3 a ghabhann leis an gComhaontú sin maidir le sainmhíniú a dhéanamh ar an gcoincheap “táirgí tionscnaimh” agus modhanna comhair riaracháin

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(4), an chéad fhomhír, i gcomhar le hAirteagal 218(9) de,

Ag féachaint don togra ón gCoimisiún Eorpach,

De bharr an mhéid seo a leanas:

(1) Rinne an tAontas an Comhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt amháin, agus Ríocht Haisimíteach na hIordáine, den pháirt eile (“an Comhaontú”), a thabhairt i gcrích le Cinneadh 2002/357/CE, CEGC ón gComhairle agus ón gCoimisiún (1) agus tháinig sé i bhfeidhm an 1 Bealtaine 2002.

(2) Áirítear sa Chomhaontú Prótacal 3, prótacal a bhaineann le sainmhíniú ar an gcoincheap “táirgí tionscnaimh” agus modhanna comhair riaracháin (“Prótacal 3”). De bhun Airteagal 4 de Phrótacal 3, féadfaidh an Chomhairle Comhlachais a bunaíodh le hAirteagal 89 den Chomhaontú (“an Chomhairle Comhlachais”) a chinneadh forálacha Phrótacal 3 a leasú.

(3) Le Cinneadh 2013/94/AE ón gComhairle (2), thug an tAontas an Coinbhinsiún Réigiúnach maidir le rialacha tionscnaimh fabhracha uile-Eora-Mheánmhara (“Coinbhinsiún PEM”) i gcrích agus tháinig sé i bhfeidhm i ndáil leis an Aontas an 1 Bealtaine 2012. Leagtar síos leis forálacha maidir le tionscnamh earraí a thrádáiltear faoi na comhaontuithe saorthrádála déthaobhacha ábhartha arna dtabhairt i gcrích idir na Páirtithe Conarthacha i gCoinbhinsiún PEM, ar forálacha iad a bhfuil feidhm acu gan dochar do na prionsabail a leagtar síos sna comhaontuithe déthaobhacha sin.

(4) Tar éis Cinneadh (AE) 2020/2067 ón gComhairle (3) maidir leis an seasamh atá le glacadh thar ceann an Aontais sa Chomhairle Comhlachais i ndáil leis an leasú ar an gComhaontú trí Phrótacal 3 a ionadú a ghlacadh, ghlac an Chomhairle Comhlachais Cinneadh Uimh. 1/2021 (4) lena ndéantar Prótacal 3 a ionadú le téacs nua.

(5) I bPrótacal 3, tá tagairt dinimiciúil do Choinbhinsiún PEM a fhágann go bhfuil Coinbhinsiún PEM (Uile-Eora-Mheánmhara) infheidhme idir an tAontas agus an Iordáin, ar thaobh amháin, agus tá na rialacha idirthréimhseacha atá infheidhme mar shraith mhalartach rialacha tionscnaimh ar na rialacha sin a leagtar amach i gCoinbhinsiún PEM atá ann faoi láthair amhail ón 1 Meán Fómhair 2021 i leith, ar an taobh eile.

(6) Mar chuid de thacaíocht an Aontais don Iordáin i gcomhthéacs ghéarchéim na ndídeanaithe ón tSiria, i mí Iúil 2016, chomhaontaigh an tAontas agus an Iordáin na rialacha tionscnaimh is infheidhme maidir le honnmhairiú táirgí ón Iordáin chuig an Aontas faoin gComhaontú a mhaolú go sealadach.

(7) Dá dheasca sin, ghlac Coiste Comhlachais AE-an Iordáin Cinneadh Uimh. 1/2016 (5) chun forálacha Phrótacal 3 a leasú, a mhéid a bhaineann leis an sainmhíniú ar an gcoincheap “táirgí tionscnaimh” agus chun an liosta den oibriú nó den phróiseáil is gá a dhéanamh ar ábhair neamhthionscnaimh chun go bhfaighidh catagóirí áirithe táirgí, a mhonaraítear i gcríoch na hIordáine agus atá nasctha le fostaíocht a chruthú do dhídeanaithe ón tSiria agus d’Iordáinigh stádas tionscnaimh, a fhorlíonadh.

(8) Ghlac Coiste Comhlachais AE-an Iordáin Cinneadh Uimh. 1/2018 (6) chun forálacha Phrótacal 3 a leasú trí scéim na rialacha tionscnaimh arna bunú le Cinneadh Uimh. 1/2016 a mhaolú tuilleadh agus síneadh a chur le fad na scéime go dtí an 31 Nollaig 2030. Tháinig Cinneadh Uimh. 1/2018 i bhfeidhm an 4 Nollaig 2018.

(9) Chun a áirithiú go leanfar de chur i bhfeidhm Chinneadh Uimh. 1/2016 agus Chinneadh Uimh. 1/2018 a choinneáil ar bun, is gá iad a nascadh leis na rialacha idirthréimhseacha atá infheidhme ón 1 Meán Fómhair 2021 i leith. Éilítear leis sin cinneadh a ghlacadh chun Prótacal 3 den Chomhaontú a leasú trí Foscríbhinn B a chur leis chun go leanfaidh na saoráidí dá dtagraítear i gCinneadh Uimh. 1/2016 agus Cinneadh Uimh. 1/2018 de bheith ann. Glacfaidh an Chomhairle Comhlachais cinneadh leasaitheach den sórt sin. Is iomchuí, dá bhrí sin, an seasamh atá le glacadh thar ceann an Aontais sa Chomhairle Comhlachais a bhunú i dtaca leis an leasú ar Phrótacal 3.

(10) Ba cheart oibleagáidí faireacháin agus tuairiscithe iomchuí a bheith ag gabháil le cur i bhfeidhm Foscríbhinn B a ghabhann le Prótacal 3. Ina theannta sin, ba cheart go bhféadfaí cur i bhfeidhm Foscríbhinn B a ghabhann le Prótacal 3 a chur ar fionraí más rud é nach gcomhlíontar a thuilleadh na coinníollacha maidir lena chur i bhfeidhm nó má chomhlíontar na coinníollacha maidir le bearta coimirce.

(11) Chun leanúnachas a áirithiú maidir le cur i bhfeidhm Chinneadh Uimh. 1/2016 agus Chinneadh Uimh. 1/2018, lena n-áirítear na maoluithe dá bhforáiltear iontu agus ar an gcaoi sin chun a chumasú d’onnmhaireoirí údaraithe caillteanais eacnamaíocha a sheachaint faoi Chinneadh Uimh. 1/2016, ba cheart go n-áireofaí clásal cúlghabhála sa chinneadh ón gComhairle Comhlachais.

(12) Dá bhrí sin, ba cheart seasamh an Aontais sa Chomhairle Comhlachais a bheith bunaithe ar an dréachtchinneadh ón gComhairle Comhlachais,

TAR ÉIS AN CINNEADH SEO A GHLACADH:

Airteagal 1 1. An seasamh atá le glacadh thar ceann an Aontais sa Chomhairle Comhlachais arna bunú leis an gComhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt amháin, agus Ríocht Haisimíteach na hIordáine, den pháirt eile, a mhéid a bhaineann le leasú ar Phrótacal 3 a ghabhann leis, beidh an seasamh sin bunaithe ar an dréachtchinneadh ón gComhairle Comhlachais (7). 2. Féadfaidh ionadaithe an Aontais sa Chomhairle Comhlachais teacht ar chomhaontú maidir le mionathruithe teicniúla ar an seasamh dá dtagraítear i mír 1 gan cinneadh eile ón gComhairle.

Airteagal 2 Tiocfaidh an Cinneadh seo i bhfeidhm ar dháta a ghlactha agus rachaidh sé in éag an 31 Nollaig 2023.

Arna dhéanamh i Lucsamburg, 18 Deireadh Fómhair 2021. Thar ceann na Comhairle An tUachtarán J. BORRELL FONTELLES

(1) Cinneadh 2002/357/CE, CEGC ón gComhairle agus ón gCoimisiún an 26 Márta 2002 maidir le tabhairt i gcrích an Chomhaontaithe Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt amháin, agus Ríocht Haisimíteach na hIordáine, den pháirt eile (IO L 129, 15.5.2002, lch. 1).

(2) Cinneadh 2013/94/AE ón gComhairle an 26 Márta 2012 maidir le tabhairt i gcrích an Choinbhinsiúin Réigiúnaigh maidir le rialacha tionscnaimh fabhracha uile-Eora-Mheánmhara (IO L 54, 26.2.2013, lch. 3).

(3) Cinneadh (AE) 2020/2067 ón gComhairle an 7 Nollaig 2020 maidir leis an seasamh atá le glacadh thar ceann an Aontais Eorpaigh sa Chomhairle Comhlachais arna bunú leis an gComhaontú Eora-Mheánmhara lena mbunaítear comhlachas idir na Comhphobail Eorpacha agus a mBallstáit, de pháirt amháin agus Ríocht Haisimíteach na hIordáine, den pháirt eile, a mhéid a bhaineann le leasú ar an gComhaontú sin trí Phrótacal 3 a ghabhann leis a bhaineann le sainmhíniú an choincheapa “táirgí tionscnaimh” agus modhanna comhair riaracháin a ionadú (IO L 424, 15.12.2020, lch. 37).

(4) Cinneadh Uimh. 1/2021 ón gComhairle Comhlachais idir an tAontas agus an Iordáin an 15 Aibreán 2021 ag leasú an Comhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt amháin, agus Ríocht Haisimíteach na hIordáine den pháirt eile a ghabhann leis a bhaineann le sainmhíniú an choincheapa “táirgí tionscnaimh” agus modhanna comhair riaracháin a ionadú [2021/742] (IO L 164. 10.5.2021, lch. 1).

(5) Cinneadh Uimh. 1/2016 ón gComhairle Comhlachais idir an tAontas agus an Iordáin an 19 Iúil 2016 lena leasaítear forálacha Phrótacal 3 a ghabhann leis an gComhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt amháin, agus Ríocht Haisimíteach na hIordáine, den pháirt eile, a ghabhann leis a bhaineann le sainmhíniú an choincheapa “táirgí tionscnaimh” agus an liosta den oibriú nó den phróiseáil is gá a dhéanamh ar ábhair neamhthionscnaimh chun go bhfaighidh catagóirí áirithe táirgí a mhonaraítear i gceantracha forbartha straitéisí agus ceantracha tionsclaíochta, agus atá nasctha le fostaíocht a spreagadh le haghaidh dídeanaithe Siriacha agus Iordáineacha stádas táirge tionscnaimh [2016/1436] (IO L 233, 30.08.2016, lch. 6).

(6) Cinneadh Uimh. 1/2018 ón gComhairle Comhlachais idir an tAontas agus an Iordáin an 4 Nollaig 2018 lena leasaítear forálacha Phrótacal 3 a ghabhann leis an gComhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt amháin, agus Ríocht Haisimíteach na hIordáine, den pháirt eile, a ghabhann leis a bhaineann le sainmhíniú an choincheapa “táirgí tionscnaimh” agus an liosta den oibriú nó den phróiseáil is gá a dhéanamh ar ábhair neamhthionscnaimh chun go bhfaighidh catagóirí áirithe táirgí a mhonaraítear i Ríocht Haisimíteach na hIordáine, agus atá nasctha le fostaíocht a spreagadh le haghaidh dídeanaithe Siriacha agus Iordáineacha, stádas táirge tionscnaimh [2019/42] (IO L 9, 11.1.2019, lch. 147).

(7) Féach doiciméad ST 11793/21 ar http://register.consilium.europa.eu.